# name
Troben una relació entre els pensaments suïcides i l'alteració d'uns bacteris de la boca

# metadata.dc.description.abstract[].value
Parlar de suïcidi encara és un tabú en moltes societats. Tanmateix, és un fet ben present. En molts països és la segona causa de mort entre els adolescents i joves. En un estudi fet fa una dotzena d'anys amb gairebé 85.000 persones adultes de 17 països, es va detectar que el 9,2% de la població general ha tingut o té pensaments suïcides. Pel que fa als adolescents i joves, en un altre estudi molt més recent, fet el 2019, a més de 16.000 estudiants universitaris de 108 institucions acadèmiques de tot el món, es va veure que el 24,3%, és a dir, gairebé 1 de cada 4, havien tingut pensaments suïcides i que el 9,3%, és a dir, gairebé 1 de cada 10, havien intentat suïcidar-se com a mínim una vegada. Aquestes dades esfereïdores indiquen la necessitat d'aprofundir en estudis de tota mena -sociològics, psicològics, biològics...- que permetin entendre'n les causes i trobar estratègies per disminuir al màxim el nombre d'afectats. En general, una de les causes més influents en el suïcidi, les autolesions i la salut mental és l'estrès. Tanmateix, no és l'única. Un equip de recerca de la Universitat de Florida encapçalat pel microbiòleg Eric W. Triplett ha estudiat la relació entre unes variants gèniques implicades en el funcionament del sistema immunitari i la presència de determinats bacteris a la microbiota bucal amb la possibilitat de tenir pensaments suïcides. Segons han publicat a Scientific Reports, les persones que han tingut pensaments suïcides presenten la microbiota bucal alterada i més probabilitat genètica de tenir inflamacions gingivals, la qual cosa permet pensar en possibles mesures per disminuir la incidència d'aquests pensaments entre adolescents i joves.

# metadata.dc.rights[].value
(c) Edició de Premsa Periòdica Ara, 2022

# metadata.dc.source[].value
Divulgació i Premsa (Genètica, Microbiologia i Estadística)

# metadata.dc.title[].value
Troben una relació entre els pensaments suïcides i l'alteració d'uns bacteris de la boca